Nicolai Malmo , som har tatt bildet, forteller at en gedigen flytedokk sank utenfor CCB ved Ågotnes. Foto: Nicolai Malmo

Flytedokk sank på Sotra: – En gåte

ÅGOTNES (VG) En hundre år gammel historisk flytedokk har gått ned i sjøen ved Ågotnes på Sotra.

Oppdatert 26. november 2018

Artikkelen er over ett år gammel

Vest politidistrikt skrev på Twitter i 11.30-tiden at en kran hadde veltet på CCB-basen på Ågotnes. Dette ble senere rettet til at en dokk med en kran på hadde sunket.

Flere personer ble først observert i vannet ved Ågotnes.

les også KNM «Olav Tryggvason» involvert i kollisjon

– Nødetatene er fremme på stedet, og vi prøver å få kontakt med de involverte. Alle personene som var i havet er gjort rede for, og ingen meldt skadet. Vi har ingen anelse om det er store materielle skader, sier operasjonsleder Stein Rune Halleraker.

Ifølge Vest politidistrikt er årsaken til hendelsen foreløpig ukjent. De melder at én person havnet i sjøen, og at denne personen er på land og uskadd.

Innstatsleder på stedet, Frank Listøl, sier til VG ved 13.15-tiden at politiet avslutter utrykningen og går over i etterforskning. Hendelsen blir etterforsket som en arbeidsulykke, og arbeidstilsynet er varslet.

Hundre år gammel dokk

Konsernsjef i CCB, Kurt Rune Andreassen, forteller til VG at det ikke dreier seg om en kranvelt, men en flytedokk som har sunket. Han forteller at et skip var på vei inn i flytedokken da denne begynte å gå ned.

– Skipet er tatt ut igjen, og er uskadd, sier Andreassen til VG.

Han opplyser at dokken nå ligger på 60 meters dyp, inntil videre trygt. Andreassen er imidlertid usikker på om den kan bli hevet igjen.

les også Loslogg: «Sola TS» med morsekode og motoren for å bremse før kollisjonen med «Helge Ingstad»

CCB kjøpte flytedokken, som ble bygget for 101 år siden, i fjor. Den gikk gjennom omfattende oppussing og masse tester før den kunne tas i bruk: Totalt har CCB investert nærmere 15 millioner på rehabilitering.

– Jeg har ingen idé om hva som kan ha hendt. Det er en gåte, sier han.

Dokken, som er 207 meter lang og 40 meter bred, sto inntil i fjor hos Bergen Group på Laksevåg. I 100 år har den vært det dominerende landemerket for Bergen havn, ifølge Andreassen.

UFORSTÅELIG: Konsernsjef Kurt Rune Andreassen sier at det er en gåte hvordan flytedokken kunne gå ned. Foto: Harald Vikøyr

– Plutselig kom den lavere i vannet

Det var lakseslakteriet «Norwegian Gannet» som var på vei inn i dokken før hendelsen. Ifølge konsernsjefen oppdaget mannskapene på skipet at de hadde en slagside da de hadde kommet inn i dokken, og trakk seg deretter ut.

Kaptein på Norwegian Gannet, Sigmund Våge, var ombord på skipet og så hendelsesforløpet.

– Jeg kan ikke forklare hvorfor det skjedde, men plutselig kom dokken lavere i vannet, og så sank det til slutt, sier han til VG.

les også Se – her seiler Ingstad-besetningen igjen

Han sier at fartøyet var på vei inn for å inspisere utstyr. Nå er han glad for at alle er gjort rede for, både mannskap og arbeiderne på land.

– Det er alvorlige krefter i sving når sånne ting skjer, sier Våge.

Alf Svein Blomvågnes var vitne til hele hendelsen fra kontorvinduet.

– Vi ser ned på fjorden herfra. Jeg kikket ut av vinduet et øyeblikk og så at båten lå i dokken. Få minutter etter var båten plutselig ute og dokken helt borte. Det gikk bare noen få minutter, forteller han til VG.

Publisert: 26.11.18 kl. 11:59 Oppdatert: 26.11.18 kl. 13:44

Les også